Надежда Захариева
Неизговорено

chitanka.info

Не, ти не си от моя земен свят.

Далече си от всичките му грижи.

Когато слезеш някога при тях,

те само те опарват с тиха жал…

Аз ненавиждам да ме съжаляват!

Не слизай в мойто сиво ежедневие,

в което няма време за поезия.

Сама ще си остана аз във него.

А ти бъди за мене светъл извор

със животворна приказна вода.

Отпия ли от нея, да се връщам

във твоя свят пречистена и мъдра.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.